SK Úradný vestník Európskej únie C 59/33

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 59/07)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÝ VÝKAZ

NARIADENIE RADY (EHS) č. 2081/92

„OLIVA ASCOLANA DEL PICENO“

č. ES: IT/00331/04.12.2003

CHOP (X) CHZO ( )

Tento stručný súhrn je vytvorený na informačné účely. V prípade záujmu o podrobnejšie informácie nájdu zainteresované strany a najmä výrobcovia príslušného chráneného označenia pôvodu (CHOP) úplnú verziu špecifikácie výrobku na úrovni členského štátu alebo na príslušných útvaroch Európskej komisie (1).

1. Zodpovedné oddelenie členského štátu:

Názov: Ministero delle Politiche Agricole e Forestali Adresa: Via XX Settembre n. 20, I-00187 ROMA Tel.: 06-4819968 Fax: 06-42013126 e-mail: qualita@politicheagricole.it

2. Žiadateľ:

2.1 Názov: Associazione di Produttori di Oliva Ascolana tenera (Združenie výrobcov olív druhu „Ascolana tenera“) 2.2 Adresa: Via delle Zeppelle n. 113, I-63100 Ascoli Piceno 2.3 Zloženie: Výrobcovia/spracovatelia (x) iní ( )

3. Druh výrobku:

Trieda 1.6 – Zelenina, ovocie a obilniny v prírodnom stave alebo upravené

4. Opis špecifikácií:

(súhrn požiadaviek v zmysle článku 4 ods. 2)

4.1 Názov: „Oliva Ascolana del Piceno“

4.2 Opis: Chránené označenie pôvodu CHOP „Oliva ascolana del Piceno“ označuje olivy v slanom náleve alebo plnené olivy pochádzajúce z olivovníka druhu „Ascolana tenera“

Pri uvedení do predaja musí výrobok spĺňať nasledujúce vlastnosti, ktoré si musí zachovať až do uplynutia uvedenej lehoty spotreby:

Rovnomerná farba od zelenej až po svetložltú s arómou typickou pre kvasenie, chuť je mierne kyslá s horkastou príchuťou, aromatická a chrumkavá v ústach, s plnou jemnou a hustou dužinou.

Organoleptické vlastnosti

Zrakové: mierne pretiahnutý (eliptický) nepravidelný tvar; prítomnosť viditeľných zelených škvŕn; pri rozrezaní ostáva šupka prilepená k olive, s vlákninou, ktorá vyzerá hustá.

Čuchové: stredne silné čuchové vnemy s náznakom ovocnej vône zelenej olivy a korenia.

Chuťové: výrobok je chrumkavý z dôvodu prítomnosti druhu olivy „Ascolana tenera“, jemnej chuti so silnou až stredne silnou horkastou príchuťou.

Mikrobiologické vlastnosti:

Sú v súlade s platnými ustanoveniami týkajúcimi sa hygieny potravín.

Fyzikálne vlastnosti:

1 kg plnených olív musí obsahovať najmenej 65 a najviac 95 plodov

4.3 Zemepisná oblasť: Produkčná oblasť CHOP zahŕňa niektoré oblasti provincie Ascoli Piceno a niektoré oblasti provincie Teramo, ktoré sú uvedené v špecifikáciách o výrobe a nachádzajú sa v regiónoch Marche a Abruzzo. Produkčná oblasť je vymedzená na príslušnej mape.

4.4 Dôkaz o pôvode: Pestovanie olivovníka na území Picena sa datuje od jeho vysadenia na talianskom polostrove Feničanmi a Grékmi. Konzumná odroda, dnes známa ako „Ascolana tenera“ je výsledkom niekoľko storočí trvajúcej šľachtiteľskej práce človeka. Už v období starých Rimanov bola známa a uznávaná pod menom „Picenae“ a neskôr bola premenovaná na „Ascolana“. Martialis kritizuje v jednom satirickom epigrame istého Mancina za nekultivovanosť jeho hostín, na ktorých okrem iných vybraných jedál chýbali najmä olivy „picenae“, zatiaľ čo v inom epigrame naznačuje, že tieto olivy povzbudzujú chuť do jedla. Oblasť Picena muselo byť v staroveku pokryté olivovými hájmi podľa toho, čo vo svojej epickej básni la „Puniche“ tvrdí menej známy latinský autor. Na označenie olív, ktoré prichádzali do Ríma z tejto provincie, stačilo v tom období povedať olivy „picenae“. Plinius ich považoval za najlepšie talianske olivy. Nepredpokladá sa, že pod menom Picenae sa mohlo myslieť na iné odrody konzumných olív, pretože presné dôkazy Columellu v jeho Pojednaní o poľnohospodárstve opisujú desať odrôd konzumných olív, medzi ktorými sa spomína aj oliva „Picenae“. Následne benediktínski mnísi pestujúci olivy racionalizovali agronomické metódy týkajúce sa olivovníkov a ako prví začali nakladať olivy použitím „lúhu“, zásaditého roztoku získaného rozpúšťaním jedného dielu páleného vápna, so 4-5 dielmi drevného popola vo vode. Nepublikované listiny z archívu benediktínskych mníchov poskytujú informácie o pestovaní, zbere a využití konzumných olív z provincie Ascoli Piceno, ktoré pochádzajú z obdobia pred rokom 1 500. Dokumenty z tohto obdobia opisujú metódy prípravy olív, spracovanie na báze vápna a potaše, a potom soli kvôli konzervovaniu. Niektorí autori opisujú zber olív z tejto oblasti, ich spracovávanie a prípravu olív, ktoré sa po odstránení kôstky nazývali „židovky“, pretože stratili dušu. Tieto olivy môžeme považovať za predchodkyne plnených olív.

CHOP „Oliva Ascolana del Piceno“ označuje teda komplexný produkt, ktorý je výsledkom ľudskej práce, ktorá bola postupne v priebehu tisícročí povýšená na tradíciu. Podmienkou zachovania tejto typickej výroby z dôvodu obrany dôležitých ekonomických záujmov, ako aj hlboko zakorenenej kultúrnej identity v tejto oblasti, je systém, ktorý umožňuje sledovanie a tým zaručuje istý pôvod produktu. Z tohto dôvodu sa kontrolujú fázy výrobného procesu prostredníctvom zápisu do príslušných zoznamov výrobcov olív s označením katastrálnych parciel, na ktorých sa olivy pestujú, spracovateľov a skladníkov s umiestnením vhodných zariadení na spracovávanie olív a ich balenie, výrobcov hovädzieho, bravčového a hydinového mäsa, zoznamov spracovateľov plnených olív s umiestnením vhodných zariadení na spracovávanie olív. Ten istý subjekt, poverený Ministerstvom poľnohospodárstva a lesného hospodárstva, preverí, či výrobok označený ako CHOP spĺňa požiadavky špecifikácií.

4.5 Spôsob výroby: Spôsob výroby musí plne zodpovedať výrobným špecifikáciám uloženým na útvaroch EÚ. Pestovanie, spracovávanie a balenie musia prebiehať vo produkčnej oblasti stanovenej v bode 4.3, aby sa zabezpečila sledovateľnosť a kontrola.

4.6 Súvislosti: Piceno je staroveká oblasť, ktorá sa rozprestiera od provincie Ancona až po Atri v regióne Abruzzo. Podľa súčasného správneho systému leží táto oblasť medzi dvoma rôznymi regiónmi, Marche a Abruzzo, presnejšie v časti oblastí provincií Ascoli Piceno a Teramo. Historickým centrom, v ktorom sa zrodila tradícia a pestovanie je mesto Ascoli Piceno a jeho okolie. Výrobná oblasť je v dôsledku pohoria Apeniny, ktoré leží na západe (presnejšie ide o pohorie Monti Sibillini, ktoré na východe klesá až k jadranskému pobrežiu) výrazne hornatá. Podnebie je ovplyvnené morfológiou tejto oblasti a dĺžkou pobrežia, kde vanú teplé a vlhké vetry. Zrážky stúpajú postupne smerom od pobrežia k hornatým vnútrozemským oblastiam podľa nepravidelného kolísania zrážok, ktoré sa vyznačujú zvýšeným výskytom v jesennom období a koncom zimy a začiatkom jari. Vplyv mora charakterizuje klimatológiu celej oblasti pestovania konzumnej olivy „Ascolana“, ktorej sa darí v oblasti s priemernými ročnými zrážkami nad 900 mm a vo vápenatej pôde. Kombinácia výrobných faktorov v danej obmedzenej oblasti sa najlepšie prejavuje tým, že poskytuje výrobku charakteristické vlastnosti jemnej dužiny, typické vône a arómy, ktoré robia túto výrobu výnimočnou. Pôvodným centrom pestovania je územie oblasti Ascoli Piceno a susedné územia, kde je pestovanie odrody „Ascolana“ aj dnes nielen ekonomickým, ale aj kultúrnym javom. Táto odroda sa vyznačuje silným veľkým stromom s hustou listnatou korunou, s kôstkovicou eliptického tvaru s priemernou váhou okolo 8 gramov a s kôstkou s váhou menej ako 1 gram, asi 1/9 váhy kôstkovice. Kvalitatívne vlastnosti olivy „Ascolana“ uznali a ocenili rôzne historické osobnosti od pápeža Sixta V, ktorý ju zaviedol do vatikánskych jedální, až po Rossiniho, Garibaldiho či Pucciniho. Niektoré bibliografické štúdie dokazujú, že zrod tradície spojenej s plnením a pečením konzumných olív podľa metódy a receptov, ktoré sa používajú ešte aj dnes, pochádzajú z 19. storočia. Podľa ľudovej tradície má plnenie a pečenie olív pôvod v potrebe využiť mäso, ktoré zostalo z hostín a obedov majetných rodín. Pôvodný recept plnenia môže pochádzať z obdobia okolo vytvorenia Talianskeho kráľovstva (1859/61). Oliva „Ascolana del Piceno“ je produkt, ktorý sa vyznačuje kvalitou a prirodzenou reputáciou vďaka svojej tisícročnej histórii a hlboko zakorenenej tradícii.

4.7 Inšpekčný orgán:

Názov: ASSAM – Agenzia Servizi Settore Agroalimentare delle Marche (Agentúra preslužby v poľnohospodársko-potravinárskom sektore regiónu Marche). Adresa: Via Alpi n. 21, I-60100 ANCONA.

4.8 Označovanie etiketami: Označenie „Oliva Ascolana del Piceno“ v slanom náleve alebo plnená je súčasťou príslušných nádob alebo obalov, ktoré sú v súlade s platnými ustanoveniami týkajúcimi sa hygieny potravín. Pridanie akéhokoľvek opisu vlastností, ktorý nie je výslovne stanovený vo výrobných špecifikáciách, je zakázané. Názov musí byť na etikete uvedený zreteľnými, nezmazateľnými písmenami, najmenej dvakrát väčšími ako sú údaje o obchodnej spoločnosti, druhu spoločnosti a iné. Okrem toho sa tu musí nachádzať nápis „v slanom náleve“, „v prírodnom slanom náleve“ alebo „plnené“ podľa druhu výrobku, ktorý obsahuje, a grafický symbol znázorňujúci obraz, ktorý sa používa v nerozlučnom spojení s chráneným označením pôvodu.

Z dvojrozmerného pohľadu vyzerá logo ako kocka zospodu. Znázorňuje tri rôzne veľké strany. Na čelnej strane, dokonale štvorcovej, sú vyobrazené 2 štylizované olivové lístky, ktorých vonkajší okraj vytvára kruh vpísaný do štvorca a vnútorný okraj naopak ovál v tvare olivy horizontálne rozrezanej troma vlnovkami, ktoré rozdeľujú olivu na štyri časti. Centrálna časť olivy (ovál) a obrázok lístkov sa vzhľadom na základ nakláňajú o 30° doprava. Oliva a lístky sú spojené konárom, ktorý je v ľavom spodnom rohu štvorca zrezaný. Na stredne veľkej strane pod centrálnou stranou je vyobrazený pohľad na zámok vytesaný do travertínového podložia, ktorý je vzhľadom na centrálnu stranu naklonený o 30°. Na tretej malej ľavej bočnej strane, ktorá je vzhľadom na centrálnu stranu naklonená o 60° je vyobrazené len travertínové podložie. Farba: logo je čiernobiele, ale môže byť znázornené v akejkoľvek farbe alebo v kombinácii farieb.

4.9 Národné požiadavky:

-

(1) Európska komisia, Generálne riaditeľstvo pre poľnohospodárstvo - Oddelenie pre politiku kvality poľnohospodárskych výrobkov, B-1049 Brusel